CELEX: 62018TN0223
Language: lt
Date: 2018-03-26 00:00:00
Title: Byla T-223/18: 2018 m. kovo 26 d. pareikštas ieškinys byloje Casa Regina Apostolorum della Pia Società delle Figlie di San Paolo / Komisija

4.6.2018   
            
            
               LT
            
            
               Europos Sąjungos oficialusis leidinys
            
            
               C 190/38
            
         2018 m. kovo 26 d. pareikštas ieškinys byloje Casa Regina Apostolorum della Pia Società delle Figlie di San Paolo / Komisija
   
   (Byla T-223/18)
   (2018/C 190/63)
   Proceso kalba: italų
   
      Šalys
   
   
      Ieškovė: Casa Regina Apostolorum della Pia Società delle Figlie di San Paolo (Albano Lacialė, Italija), atstovaujama advokato F. Rosi
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               pirmiausia pripažinti ginčijamą sprendimą neteisėtu, nes jis parengtas anglų, o ne italų kalba,
            
         
               —
            
            
               panaikinti Komisijos sprendimą, nes jis nepakankamai motyvuotas ir, bet kuriuo atveju, nepagrįstas nustatytomis aplinkybėmis,
            
         
               —
            
            
               pripažinti, kad Italijos sveikatos sistemai taikoma visuomeninės ekonominės svarbos paslaugų tvarka, taigi ir 2003 liepos 24 d. Sprendime Altmark Trans et Regierungspräsidium Magdeburg (C-280/00, EU:C:2003:415) įtvirtinti principai, remiantis SESV 106 ir 107 straipsniais valstybės pagalbos srityje. Todėl reikės patikrinti Lacijaus regiono veiksmus kalbant apie atlyginimą viešosioms struktūroms, kuris turi būti grindžiamas pirmiau minėtoje teisėje įtvirtintais principais. Mokėjimas viešosioms sveikatos priežiūros struktūroms neturi viršyti kompensavimo už išlaidas pagal Sprendime Altmark nurodytus kriterijus, taikomus vidutinei įmonei, o šią sumą viršijantis finansavimas turėtų būti laikomas kompensacijos permoka,
            
         
               —
            
            
               pripažinti, kad Regionas ieškovei atlygina pagal vidutinės įmonės principą, atsižvelgiant, be kita ko, į darbo sąnaudų didėjimą, susijusį su visais ieškovės darbuotojais 2005–2006 m. ir nuspręsti, kad šis veiksnys taikytinas ir paskesniems metams,
            
         
               —
            
            
               pripažinti ieškovės naudai visas teisines pasekmes priteisiant iš Komisijos visas bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šis ieškinys pateiktas dėl 2017 m. gruodžio 4 d. Komisijos sprendimo C (2017) 7973 final, kuriuo atmetamas ieškovės religinės ligoninės skundas dėl tariamo viešųjų ligoninių išlaidų kompensavimo Lacijaus regione. Ginčijamame sprendime Komisija nusprendė, kad skundžiamos priemonės nėra valstybės pagalba.
   Grįsdama ieškinį ieškovė remiasi trimis pagrindais.
   
               1.
            
            
               Pirmasis ieškinio pagrindas, susijęs su anglų kalbos kaip originalo kalbos naudojimu ginčijamame sprendime.
            
         
               2.
            
            
               Antrasis ieškinio pagrindas, susijęs su nepakankamu motyvavimu. Komisija nepaisė tam tikrų esminių klausimo aspektų ir nepaneigė tam tikrų ieškovės nurodytų prieštaravimų, pagrįstų prie bylos pridėtais dokumentais. Remiantis skaidrumo ir sąžiningumo principais Komisija privalo atsakyti į visus pareiškėjo pateiktus klausimus.
            
         
               3.
            
            
               Nurodydama trečiąjį pagrindą ieškovė ginčija aplinkybę, kad Italijos teisės sistemoje sveikatos sistema grindžiama sveikatos priežiūros paslaugų universalumo principu, t. y. kad absoliučiai visas sveikatos priežiūros paslaugas suteikia nacionalinė sveikatos priežiūros tarnyba. Be to, ieškovė tvirtina, jog Komisija neįrodė, kad Italijos valstybė finansuoja ir užtikrina visas Italijos piliečių gydymo paslaugas (tai visiškai neatitinka realybės). Ieškovė tvirtina, kad universalumo principas nėra abstraktus principas, jis turi būti konkretus, realus ir akivaizdus, ir jis negali būti pripažintas esamu tik todėl, kad Italijos vyriausybė juo remiasi.